정조 16년
壬子閏四月十二日卯時上御熙政堂藥房入診大臣備局堂上引見同爲入侍時藥房都提調朴宗岳提調鄭昌順副提調洪明浩直閣南公轍假注書林漢浩記注官金良倜記事官林景鎭行司直吳載純行刑曹判書李敏輔兵曹判書李秉模戶曹判書趙鼎鎭漢城判尹金尙集行副司直徐有大行副司直李邦一訓鍊都正李漢豐行副司直李柱國大司憲李洪載校理尹光普正言李運行右副承旨尹弼秉事變假注書任㸁醫官金光國李敏德李敬培李惟鑑以次進伏訖宗岳等曰雨餘日氣頗涼聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰醫官入診何如上曰姑置之昌順曰醫官之入診已久矣宗岳曰醫官旣已入來診察爲宜矣上曰氣一樣矣何必診視上曰昨日之雨誠幸矣宗岳曰近來頗旱政貽宵旰之憂何幸甘霈普洽此實得之於聖上方寸之內億兆之受賜誠大矣上曰多寡何如云耶宗岳曰適中矣此時過霔反有害於農矣上曰卿向參錦城尉致祭乎日遠日忘往事漸成陳跡殊極愴感祭文亦以日晩故未克盡意不得形容其萬一尤可恨也其孫特以念舊之意除職而年尙幼勿使行公似好矣宗岳曰過禫月後欲一謝恩命而遞免矣宗岳曰俄者聞尹九宗事誠極駭憤矣莫重陵寢不下馬而過者究厥心腸甚於佯狂罪不容誅矣上曰方使盤覈當處分矣上曰下直守令留待出榻敎㸁承命出傳楊州牧使李敏采江西縣令洪就榮進伏上曰診筵就座次對爲之未及會者隨來隨入上曰他承旨入侍出榻敎良倜承命出傳左承旨申耆同副承旨金孝建進伏宗岳曰尹光普昨日上疏還出給而以日前次對時臣之請推擧條謂有爽實請改措語矣上曰何以謂爽實也宗岳曰向者疏批中七字刪去是特敎也非渠之所疏請而臣之擧條誤以七字請改爲言至有首尾橫決之語故有此云云此則固爽實矣批旨體重不可以特敎刪去歸之於玉堂之陳請臣之擧條中此段改付標爲宜矣上曰七字之因傳敎刪去果如玉堂之言而伊日登筵始請八字刪去末乃請全篇刪去此非首尾橫決而何況大臣擧條其可改之乎置之可也宗岳曰頃因柳疏論景慕宮薦新事自廟堂覆啓蒙允而追聞太廟薦新六種穀中例自湖南只大小麥稻米封進黍粟稷三種籍田封進景慕宮薦新六種穀則皆自籍田封進云矣蓋當初回啓時廟宮薦獻六種竝令湖南封進籍田所封則仍請革罷事係莫重未免疎忽臣等不能審愼之罪實不勝惶恐而第薦獻事體至重籍田封進之規依前擧行只以大小麥加磨鍊於湖南廟宮薦新時一體封進之意更爲知委恐合事宜而僚相之意亦然故敢此仰達矣上曰依爲之出擧條宗岳曰禁衛營騎士將李光進居在大興地曾爲本道中軍時多行鄙瑣之政已極駭然而其居鄕也亦有武斷之習村閭間怨謗紛然故臣待罪錦營時行關本邑囚治其家僮以爲懲礪之地矣今聞地方官所傳則光進瞰其本倅上來自該營捉來邸吏及隨陪數其罪曰汝代汝官受棍云而各別嚴棍云云以土民而不顧城化之分替治下吏以騎士將而不有飭敎之嚴法外用棍一則風化所關一則紀綱所在也爲先拿問處之照律嚴勘何如上曰風化所關聞甚駭悖依爲之名以城主替治下屬不但駭妄法外之棍又犯邦禁大抵近來各營之冒犯可以反三旣聞之後不可無飭責該營將臣從重推考可也出擧條宗岳曰前此刑具皆過濫或有用眞木棍圓杖等刑具人多受傷矣自欽恤典則出後笞杖及棍皆有定式不知生活幾人眞盛德事也上曰豈以刑具無濫殺之患耶蓋刑具釐正卽修明舊典也非創始之事第近來人品多有當猛而不能猛者笞杖雖不減於前必無傷人之理到今思之釐正誠非其時矣上曰備邊司坐起從近爲之好矣本司坐起卽下位大臣之事不必待左揆之出古則皆擧火赴坐矣今則早晏姑勿論廢坐已久是雖小事而古例先從此等處壞了甚可悶宗岳曰謹當從速開坐矣第大小事近則無一留滯雖欲開坐實無事矣臣於向來嘗奏玉體保嗇之意而憂勤之心一味靡解實有妨於頤養之道雖緣臣等不能承佐於下致此獨勞於上而區區憂慮未嘗少弛矣上曰近間欲爲頤養而又有事端不得如意矣宗岳曰臣欲陳懲討之義而屢次煩瀆極涉猥越故赼趄不敢發玆因聖敎更當附陳焉上曰姑置之卽爲就座諸宰奏事可也上曰秋曹亞三堂竝來會出榻敎㸁承命出傳刑曹參判李在學參議李百亨進伏上曰備堂無一言奏事者誠慨然矣宗岳曰備堂一竝推考何如上曰備堂入來者無幾人矣李命植實病金華鎭有故不來入來之人皆非實備堂矣如有事以次進奏可也載純曰本廳屯畓在於振威縣專賴洑水而起耕已多年所矣近聞上洑民人輩稱以修築舊洑退築於百餘步之外壅遏上流水道斷絶毋論公私畓將至陳廢之境云故臣發遣將校摘奸則其所傳聞果爲的實而下洑所灌漑則屯畓民畓竝爲近四百石之地上洑則不過百石內外之地較其多寡不啻懸殊不可任其所爲以小害大申飭該縣各別禁斷何如上曰大臣之意何如宗岳曰田家以洑水爲性命其爭也非比等閒臣意則令道臣各別嚴査報來然後發關申飭似爲宜矣上曰依爲之出擧條柱國曰本廳城餉昨年皆以錢代捧故今春分還時以本色出給矣當此窮節農糧甚艱民人輩以留庫中加分之意逐日呼訴非但民情之切急各倉所在陳米爲雨漏腐傷者至於一千一百餘石之多若過今年則轉益朽爛將至不堪食之境及今衆民之願受加分何如上曰大臣之意何如宗岳曰麥事姑未登場民情方此渴急改色腐傷之米誠爲官民兩便之道依摠使所達許施何如上曰依爲之出擧條尙集曰婚葬過時之類別單書入之擧實出於軫念無告之窮民必欲使婚娶以時葬埋及期之至仁盛德也瞻聆所及孰不感歎而第一年內分四等抄啓不無窒礙之端春等修啓纔過數朔又爲夏等五部未婚男女旣入於春等修啓之中則數朔之間未婚男女之每每搜得其勢末由雖以未葬言之蓋指無依無主與路傍僵屍無異者則其所埋葬雖七日九日無所不可在渠輩有何朔數之可論而今則不然每當修啓之時率多以三朔五朔愆期懸錄不但事體之猥越至於前月物故者今朔不得書入必待三月之限臣意則未婚男女都數每年春首區別定婚與否一番書入而成禮與否趁歲末自臣府草記從前勸婚名色勿爲擧論未葬則每於夏月經潦之後分付各部使之躬審字內若有無依無主至於暴露者則別單書入卽爲掩埋則實惠可以下究擧行亦無難便以此定式施行似好故敢此仰達矣上曰依爲之未婚男女之春等抄啓過年終未能成禮者亦爲尾錄以啓可也宗岳曰未婚未葬之類自官助給者實出於文王恩及枯胔澤遍無辜之至仁晠德而行之旣久不無弊端今此判尹筵奏切切中窽臣不必疊床而國家恩典不宜屑越頑民倖望亦宜嚴防依判尹所達如是定式而京師如此則方外可知一體行會期於必有實效而無或濫觴恐得宜矣上依爲之出擧條秉模曰前因本曹禁旅矯弊草記批旨內城門守直事後日次對時稟處事命下矣每門各二人入番在禁旅非無偏苦之端而若除禁旅一人自分授營門差送將校一人則欲祛禁旅之弊而反生各營之弊以朝家一視之政事面恐似如何且禁旅營校用處各異以營校而把城門亦未知其爲可渠輩救弊諸條旣皆依願何必事事聽施乎此一條今姑置之何如上曰依爲之出擧條敎漢豐曰頃者南山擧火何處爲之乎漢豐曰放之於前放處矣上曰南山擧火律文甚輕而萬目瞻望之地無故擧火民習可痛若用重律則大違於本律何以則爲好耶宗岳曰向來曺漢事出後不爲嚴處故繼有此事矣上曰今番欲拔例用軍律而未果矣若以用軍律爲定則是更出一死律此所難愼者也宗岳曰定用軍律在所不已矣上曰爲有烽臺故以遠近爲限而罪之而若於他處擧火何罪之有且別出一條死律終覺難愼矣柱國曰傳曰生道殺民如一番用死律則後當知戢矣上曰此言誠好然此等重律不可倉卒議定右相出傳筵敎於左相相議可否從後稟定好矣敎鼎鎭曰日前漕船非一船再敗乎鼎鎭曰非一船也卽辰字船宿字船兩隻致敗矣上曰然則判付中八字改書出可也邦一曰本廳千摠李策今陞資憲矣近來則嘉善大將資憲中軍至有遞改之例而至於千摠曾無此例何以爲之乎上曰軍銜似異於他矣諸將臣之意何如有大曰古則中軍之加資雖高於大將隨行云矣近來則異於古規而至若千別將尤不可論資歷之高下勿拘誠好矣漢豐曰千摠與騎士將同是堂上將官而向日王漢禎以正憲隨行騎士將於嘉善大將則此亦可謂近例似無所拘矣柱國曰故將臣張鵬翼爲訓將時李遂良以資憲多年隨行於都監中軍而其時初無不行之例矣近來間有以此呈遞之事而終非古規至於千別將則雖云階高似不可以此拘礙矣上曰大臣兵判之意何如宗岳曰方外守令皆以階高者而爲管下於階卑監司間或有隔二等爲上下官者矣軍門事體雖曰自別以朝家視之則官職與軍門等也況以軍門已例言之自前未嘗以此爲拘臣意則依諸將臣所達施行恐爲宜矣秉模曰此事臣已聞於御將矣臣意則不必以資級有所拘礙矣上曰僉議亦與予意同亞將之自今勿拘摠戎使言好矣且有故大將張鵬翼已例此後一竝勿拘可也出擧條邦一曰本廳納各道保米今方捧上而舟橋屬都船主輩都庫防納多有奸弊裝載之邑準數受來上納之時未滿元數或以麤米換色甚至有退米分斗充石若不嚴飭後弊難禁移法司各別嚴治何如上曰依爲之出擧條上曰臺臣進前洪載光普運行等曰請黜置罪人鄭致達妻亟令王府快正典刑上曰不允出擧條請物故罪人德相亟施孥籍之典上曰不允出擧條請逆賊尙喆追施孥戮之典上曰不允出擧條以下一行刀割洪載運行等曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情上曰不允出擧條請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑上曰不允出擧條請物故罪人國榮亟施孥籍之典上曰不允出擧條請梟示罪人以謙亟施孥戮之典逆復庶子好石亟施處絞之律荐棘罪人時偉設鞫得情快正王法上曰不允出擧條請遲晩罪人宇鎭捧根脚快正王法上曰不允出擧條請放逐鄕里罪人金重淳趙德涵亟令王府設鞫得情快正王法上曰不允出擧條請柳星漢設鞫嚴問期於得情上曰不允出擧條噫嘻痛矣尹九宗之罪可勝誅哉爲今日臣子者於柳星漢之懲討孰不明目張膽沬血飮泣而況身居臺職者乎伊時九宗以其官則諫官也以其責則言責也當大論方張之時忽地稱病自以爲狂顯有規避於聲討者然蓋其所居之地不遠平生之交不淺而至有陽托顚狂陰欲營護其心所在路人所知其狂之眞僞虛實雖未的知而不先不後適會其時則其專事規避無意聲討之跡昭不可掩又況陵所不下馬之說至登於問啓又發於堂箚則聞之膽掉思之心寒渠以我國臣子苟有一毫尊敬之意則珠丘咫尺何敢𩣔而偃然過去乎人道滅矣天理斁矣婦孺之所不敢而九宗乃敢之隷儓之所不爲而九宗獨爲之天地間大變怪豈有如此者乎以其跡而推其心則其爲星漢不狂而稱狂當討而不討不是異事其凶肚逆腸與星漢可謂一而二二而一者也若不嚴覈得情勘其罪而加其刑則倫常何以正乎國法將焉用哉請禁府拿囚罪人尹九宗嚴刑鞫問期於得情快施當律上曰渠之有病無病比陵所不下馬事猶屬薄物細故而在朝廷綜核之政不欲置之疑信間故一依渠供云云昨秋參看之證旣令刑曹發差推捉於渠鄕矣今見刑曹草供則莫重處所犯各人等供招證左如是分明爲先依啓出擧條洪載曰請爲奴罪人河翼龍亟令王府設鞫得情快正王法上曰不允出擧條請前掌令柳施以遠竄之典上曰不允出擧條請伊日憲府詣臺臺臣竝施刋削之典上曰不允出擧條運行曰請爲奴罪人河翼龍亟令王府設鞫得情快正王法上曰不允出擧條請金甲島爲奴罪人克觀古今島爲奴罪人克泰更令王府嚴鞫得情快正王法上曰不允出擧條請逆賊尙魯亟施孥戮之典上曰不允出擧條弼秉曰校理尹光普就次俯伏而徑先起坐推考何如上曰依爲之出擧條孝建曰正言李運行就座之後雖有言端之及於其家而旣非下詢之事又無可對之言則忽地起伏擧措顚錯不可無警推考何如上曰遞差可也出擧條上曰秋曹堂上竝進前尹九宗去年亦病發服藥云其受方之醫人捉來問之其所寓家主亦爲捉來査問雖朝官招入曹庭問之有何不可也上曰尹九宗之爲人誠不似固不足責而第莫重陵寢不下馬而過者豈有如許心腸其故犯與否査出然後可以用律刑判與亞三堂先退陵屬及當問人處盤覈以聞可也崔顯重亦令來待于闕外以筵敎詳問其所傳之人可也敎宗岳曰園所端午祭享卿其往焉宗岳曰今番則臣必欲進詣矣上曰事關園所者不欲煩經費故凡百所需有所區劃者意有在焉雖以火巢定界一事言之初次則雖無怨聲而至於再次三次漸有不均之歎初則界內民田所謂幹事者或以三倍價給之今則於本價中減給無異於勒奪民田不徒一夫之不獲將至於十夫百夫之不獲斷斷此心只在於人和二字而今其擧行者如此畿伯亦尙今依違此豈成說乎初欲罷職而付之生手亦難故姑置之水原府使亦不善擧行安在其委任之意也至於曺允植渠本鄙卑之類朝家之拂拭何如而不念所以圖報之道乃敢唐突如此渠之任事於園所今幾年矣其田之高下價之廉平渠無不知之理其時雖以他事不與於三定火巢之事渠焉敢稱以民習之可惡不思所以添給之道乎其所爲誠極痛惡分付道伯使之身操版鍤親審田畓若有不善擧行者當重勘矣雖以道伯事言之如或嚴飭豈有是事只見舊官之顔面事係正卿則莫敢誰何耶敎耆書傳敎曰火巢定界界內民田量給土價務令優厚者凡事爲所重必欲慰悅民心自初以人和二字申申於言語文字之間者果何如也則再定界時已不均三定界時尤不均似此事實孰不知之因循掩置致登摘奸史官之擧條暗行御史之書啓藉令價少之說出於一二頑民之口爲道伯守令者其在仰體俯承之道民習姑置之惟以對揚於人和之義一念慥慥毋敢慳惜於千緡百緡之多寡況所謂三次定界之爲幹事者所衒能而容奸業已昭察無餘則屢番提飭尙稽添給揆以國綱萬萬駭然當該道臣推考本府前府使金思穆從重推考幹事邑裨令時府使開坐公堂嚴棍懲罪後狀聞事分付至於差使員曺允植渠適不與於三次給價時雖姑勿論爲先一一踏驗報來劃卽從實給價事一體分付上曰守令進前楊州牧使李敏采進伏奏姓名上曰須思振刷之道江西縣令洪就榮進伏奏姓名上曰特除七事矣承旨宣諭別諭命退諸臣以次退出